Saya telah habiskan sepanjang hidup saya
sama ada berada di sekolah, dalam perjalanan ke sekolah,
atau bercakap tentang apa yang berlaku di sekolah.
Ibu bapa saya ialah pendidik,
Datuk nenek sebelah ibu saya ialah pendidik,
dan sepanjang 40 tahun yang lalu saya juga seorang pendidik.
Jelasnya, sepanjang tahun tersebut
saya berpeluang melihat reformasi pendidikan
dari sudut-sudut pandangan yang berbeza.
Sesetengah daripada reformasi itu adalah baik.
Sesetengah daripadanya tidak begitu baik.
Kita tahu kenapa budak-budak tercicir dari sekolah.
Kita tahu kenapa budak-budak tidak mahu belajar.
Sama ada kemiskinan, kehadiran yang rendah,
pengaruh negatif rakan sebaya. Kita tahu kenapa.
Tapi, salah satu perkara yang kita tidak pernah bincangkan
atau kita jarang bincangkan
ialah nilai dan kepentingan perhubungan manusia.
Perhubungan.
James Comer kata, tiada pembelajaran yang bermakna
boleh berlaku tanpa perhubungan yang bermakna.
George Washington Carver kata, semua pembelajaran
merupakan pemahaman perhubungan.
Setiap orang di dalam bilik ini pernah terpengaruh oleh
seorang guru atau orang dewasa.
Selama bertahun-tahun, saya melihat banyak orang mengajar.
Saya pernah melihat yang terbaik dan saya pernah melihat antara yang terburuk.
Seorang rakan sekerja pernah beritahu saya,
"Mereka tidak membayar saya untuk menyukai budak-budak ini.
Mereka membayar saya untuk mengajar.
Budak-budak patut mempelajarinya.
Saya patut mengajarnya. Mereka patut mempelajarinya. Habis cerita."
Saya beritahu dia,
"Budak-budak tidak akan belajar daripada orang yang mereka tidak suka."
(Gelak ketawa) (Tepukan)
Dia kata, "Semuanya karut belaka."
Saya beritahu dia, "Tahun ini akan menjadi panjang
dan sukar bagi awak, sayang."
Sememangnya ia begitu. Sesetengah orang rasa
bahawa sama ada anda memang tahu menjalinkan perhubungan atau tidak.
Bagi saya, Stephen Covey adalah betul.
Dia kata, anda hanya perlu lakukan beberapa perkara yang mudah,
seperti memahami orang dan bukannya difahami orang,
perkara yang mudah seperti meminta maaf.
Anda pernah berfikir tentangnya?
Minta maaf daripada budak-budak, mereka akan terperanjat.
Saya pernah mengajarkan topik nisbah di kelas.
Saya tidak pandai dalam matematik, tapi saya mengusahakannya.
Apabila saya balik dan membaca edisi guru itu,
saya dapati seluruh pelajaran itu adalah salah. (Gelak ketawa)
Saya kembali ke kelas itu pada keesokan hari dan kata,
"Dengar, semua, cikgu mahu minta maaf.
Seluruh pelajaran itu adalah salah. Cikgu minta maaf."
Mereka kata, "Tak apa, Puan Pierson.
Cikgu amat teruja, kami akan biarkan saja."
(Gelak ketawa) (Tepukan)
Saya pernah kendalikan kelas yang sangat lemah,
begitu lemah dari segi akademik sehingga saya menangis.
Saya tertanya-tanya, bagaimana saya bimbing kumpulan ini selama 9 bulan
dari tahap itu ke tahap yang sepatutnya?
Ia sukar. Ia sangat sukar.
Bagaimana saya naikkan harga diri seorang budak
dan pencapaian akademik dia pada masa yang sama?
Pada suatu tahun, saya ada satu idea yang bagus.
Saya beritahu semua pelajar saya,
"Kamu telah dipilih untuk berada di dalam kelas cikgu
kerana cikgu ialah guru terbaik
dan kamu ialah pelajar terbaik,
mereka meletakkan kita bersama
agar kita boleh tunjukkan kepada semua orang bagaimana untuk lakukannya."
Salah seorang pelajar tanya, "Betul?"
(Gelak ketawa)
Saya kata, "Betul. Kita mesti tunjukkan kepada kelas-kelas lain
bagaimana untuk lakukannya, jadi semasa kita berjalan di dewan,
orang lain akan perhatikan kita, jadi kamu tidak boleh membuat bising.
Kamu cuma berjalan mendada."
Dan saya berikan mereka cogan kata, "Saya orang penting.
Saya orang penting semasa saya datang.
Saya akan jadi orang yang lebih penting apabila saya pergi.
Saya bersemangat, dan saya kuat.
Saya patut mendapat pendidikan yang saya dapat di sini.
Saya mahu lakukan banyak perkara, saya mahu membuat orang kagum,
saya mahu pergi ke banyak tempat."
Dan mereka jerit, "Ya!"
Jika anda selalu bercakap tentangnya, ia akan menjadi sebahagian daripada anda.
Dan... (Tepukan)
Saya berikan sebuah ujian, 20 soalan.
Seorang pelajar salah 18 soalan.
Saya tandakan "+2" dan satu senyuman besar di kertas ujian dia.
Dia tanya, "Puan Pierson, adakah ini F?"
Saya kata, "Ya."
Dia tanya, "Tapi kenapa cikgu tandakan senyuman?"
Saya kata, "Kerana kamu semakin baik.
Kamu betul 2 soalan. Kamu tidak salah kesemuanya."
Saya tanya, "Setelah kita mengulang kaji,
boleh kamu lakukan dengan lebih baik?"
Dia kata, "Ya, cikgu. Saya boleh lakukan dengan lebih baik."
Lihatlah, "-18" menjadikan anda nampak teruk.
"+2" bermakna, "Saya tidak begitu teruk."
(Gelak ketawa) (Tepukan)
Selama bertahun-tahun, saya nampak mak saya
gunakan masa rehat membuat ulang kaji,
membuat lawatan rumah pada waktu petang,
membeli sikat, berus, mentega kacang, biskut tawar
dan letakkan di dalam lacinya, untuk pelajar yang perlukannya,
dan pakaian dan sabun untuk pelajar yang berbau busuk.
Agak sukar untuk mengajar pelajar yang busuk.
Kadangkala, budak-budak agak kejam.
Dia simpan semua itu di dalam mejanya.
Banyak tahun kemudian, setelah dia bersara,
saya nampak beberapa orang pelajar yang sama datang
dan beritahu dia, "Puan Walker,
puan telah membawa perubahan dalam hidup saya.
Puan berjaya lakukannya untuk saya.
Puan menyebabkan saya rasa saya orang penting,
ketika saya tahu, dalam hati saya, saya bukan begitu.
Saya mahu puan melihat pencapaian saya."
2 tahun lalu, semasa mak saya meninggal dunia pada usia 92,
terdapat banyak bekas pelajar di upacara pengebumian dia.
Saya menangis, bukan kerana dia sudah tiada,
tapi kerana dia telah meninggalkan kesan perhubungan
yang tidak akan hilang.
Bolehkah kita mempunyai lebih banyak perhubungan? Sudah tentu.
Adakah anda suka semua pelajar anda? Sudah tentu tidak.
Pasti ada pelajar yang paling teruk.
(Gelak ketawa)
Pasti. Anda tidak akan suka kesemua daripada mereka.
Pelajar-pelajar yang teruk wujud atas sebab tertentu.
Ia merupakan hubungan. Ia merupakan perhubungan.
Walaupun anda tidak suka kesemua daripada mereka,
yang penting, jangan biarkan mereka tahu.
Jadi, guru berubah menjadi pelakon yang bagus.
Walaupun tidak mahu, kita datang juga ke tempat kerja.
Kita mendengar dasar yang tidak munasabah,
dan kita tetap mengajar.
Kita tetap mengajar, kerana itulah yang kita lakukan.
Mengajar dan belajar sepatutnya menggembirakan.
Betapa majunya dunia kita
jika anak-anak kita berani mengambil risiko,
berani berfikir,
dan mempunyai seorang penyokong?
Setiap anak patut mempunyai seorang penyokong,
iaitu orang dewasa yang tidak akan putus asa terhadap mereka,
orang yang memahami kuasa hubungan,
dan bertegas bahawa anak-anak ini lakukan yang terbaik.
Adakah kerja ini sukar? Oh, Tuhan, Ya.
Tapi, ia tidak mustahil.
Kita boleh lakukannya. Kita ialah pendidik.
Kita dilahirkan untuk membawa perubahan.
Terima kasih banyak-banyak.
(Tepukan)